10. การควบคุมภายใน

รายงานของคณะกรรมการบริษัท,คณะกรรมการตรวจสอบฯ เกี่ยวกับการควบคุมภายใน

คณะกรรมการบริษัท ได้มอบหมายให้คณะกรรมการตรวจสอบ มีหน้าที่
และความรับผิดชอบในการสอบทานความเหมาะสม
และประสิทธิผลของระบบการควบคุมภายในที่ฝ่ายบริหารของบริษัทจัดให้มีขึ้น เพื่อให้มั่นใจว่า
ระบบการควบคุมภายในของบริษัทดีเพียงพอที่จะช่วยลดความเสี่ยงในการทำธุรกิจ
สามารถช่วยปกป้องคุ้มครองทรัพย์สินของบริษัทจากการสูญหาย หรือนำไปใช้โดยบุคคล
ที่ไม่มีอำนาจหน้าที่ ช่วยให้บุคลากรของบริษัทปฏิบัติตามกฎหมาย และข้อบังคับที่เกี่ยวข้อง
และช่วยให้รายงานทางการเงินมีความถูกต้อง น่าเชื่อถือ
ตลอดจนช่วยในการปกป้องคุ้มครองเงินลงทุนของผู้ถือหุ้น

คณะกรรมการตรวจสอบ ได้สอบทานความเหมาะสม และประสิทธิผลของระบบการควบคุมภายใน
และการตรวจสอบภายใน โดยการพิจารณาร่วมกับผู้ตรวจสอบภายใน และมีการรายงาน
ต่อคณะกรรมการบริษัทเพื่อทราบ หรือพิจารณาในทุกไตรมาส ซึ่งในปีที่ผ่านมา คณะกรรมการ
ตรวจสอบได้แสดงความเห็น และให้คำแนะนำต่อฝ่ายบริหารในเรื่องที่เป็นสาระสำคัญ นอกจากนี้
จากการประชุมร่วมกับผู้สอบบัญชีภายนอก คือบริษัท บัญชีกิจ จำกัด
ซึ่งเป็นผู้ตรวจสอบงบการเงินประจำปี 2545 ได้ให้ความเห็นว่า
ในภาพรวมของระบบการควบคุมภายในของบริษัทอยู่ในระดับ ที่น่าพอใจ
ไม่พบข้อบกพร่องที่จะมีผลกระทบอย่างเป็นสาระสำคัญต่อการแสดงความเห็นของผู้สอบบัญชีในงบการเงิน

ในการประชุมคณะกรรมการบริษัท ครั้งที่ 2/2546 เมื่อวันที่ 19 กุมภาพันธ์ 2546
โดยมีคณะกรรมการตรวจสอบเข้าร่วมประชุมด้วย คณะกรรมการได้สอบทานความมีประสิทธิผล
ของระบบการควบคุมภายในของบริษัท โดยพิจารณาจากองค์ประกอบหลักของระบบการควบคุม
ภายใน 5 ประการ ได้แก่ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศ และการสื่อสารข้อมูล
และระบบการติดตาม คณะกรรมการบริษัท เห็นว่า
บริษัทมีองค์ประกอบของระบบการควบคุมภายในครบทั้ง 5 ประการ และทุกองค์ประกอบ
มีการปฏิบัติตามที่เหมาะสมแล้ว

รายงานของคณะกรรมการตรวจสอบ

ประจำปี 2545

คณะกรรมการตรวจสอบ ซึ่งได้รับการแต่งตั้งโดยคณะกรรมการบริษัท ได้จัดให้มีการประชุมทั้งสิ้น 6
ครั้ง ในปี 2545 เพื่อพิจารณาในเรื่องต่างๆ ตามขอบเขต หน้าที่ และความรับผิดชอบ
ที่ได้รับมอบหมายจากคณะกรรมการบริษัท

คณะกรรมการตรวจสอบ ได้สอบทานรายงานทางการเงินประจำไตรมาส และรายงานทางการเงิน
ประจำปี 2545 โดยได้จัดให้มีการประชุมร่วมกับผู้บริหารและผู้สอบบัญชีของบริษัทแล้วเห็นว่า
งบการเงิน ดังกล่าวได้ทำขึ้นตามหลักการบัญชีที่รับรองทั่วไป
คณะกรรมการตรวจสอบได้สอบทานระบบการควบคุมภายในและได้แสดงความเห็นและข้อเสนอแนะต่อคณะกรรมการบริษัท
รวมทั้งสอบทานผลการดำเนินงานของบริษัทว่าได้มีการปฏิบัติตามข้อบังคับและกฎหมายที่เกี่ยวข้อง
มีการประเมินผลการปฏิบัติงานของคณะกรรมการตรวจสอบ
เพื่อปรับปรุงการปฏิบัติงานให้มีประสิทธิภาพยิ่งขึ้น

คณะกรรมการตรวจสอบ ได้เสนอต่อคณะกรรมการบริษัท แต่งตั้ง นางยงอยู่ กระแสสินธุวานนท์ หรือ
นางสุวนีย์ กิตติปัญญางาม แห่งบริษัท บัญชีกิจ จำกัด เป็นผู้สอบบัญชี ประจำปี 2546 เพื่อขออนุมัติ
ต่อที่ประชุมสามัญผู้ถือหุ้นต่อไป

  ในนามคณะกรรมการตรวจสอบ

  …………………………………

(นางอารยา อรุณานนท์ชัย)

  ประธานคณะกรรมการตรวจสอบ

 บริษัท ยูเนี่ยนพลาสติก จำกัด (มหาชน)

รายงานของผู้สอบบัญชีภายนอก

สำนักงานได้ตรวจสอบงบการเงินของบริษัท ยูเนี่ยนพลาสติก จำกัด (มหาชน) สำหรับปีสิ้นสุดวันที่
31 ธันวาคม 2545 ตามมาตรฐานการสอบบัญชีที่รับรองทั่วไป
ซึ่งรวมทั้งการทดสอบรายการบัญชีและวิธีการตรวจสอบอื่นที่เห็นว่าจำเป็นและได้เสนอรายงานการสอบบัญชี
ลงวันที่ 10 กุมภาพันธ์ 2546 ในการปฏิบัติงานตรวจสอบบัญชี
สำนักงานได้ศึกษาและประเมินประสิทธิภาพการควบคุมภายในด้านบัญชีของบริษัท เพื่อกำหนดชนิด
เวลา และขอบเขตการตรวจสอบเพื่อแสดงความเห็นต่องบการเงินของบริษัท

สำนักงานขอเรียนว่า การตรวจสอบบัญชีมิได้ตรวจสอบรายงานการบัญชีทั้งหมด
หากแต่ใช้วิธีการทดสอบเท่านั้นนอกจากนี้
การศึกษาและประเมินประสิทธิภาพการควบคุมภายในด้านบัญชี
มีวัตถุประสงค์โดยเฉพาะดังกล่าวในตอนต้น
จึงไม่อาจพบจุดอ่อนที่มีสาระสำคัญทั้งหมดที่อาจมีอยู่ในระบบการควบคุมภายในด้านบัญชีได้ อย่างไรก็ดี
สำนักงานขอสรุปสาระสำคัญเกี่ยวกับระบบการควบคุมภายในและระบบบัญชีของบริษัทดังนี้คือ

1.  บริษัทมีการจัดองค์กรและส่วนงานต่างๆ โดยกำหนดความรับผิดชอบของงานด้านต่างๆ
    ไว้อย่างชัดแจ้ง
    และมีบุคคลากรตั้งแต่ผู้บริหารจนถึงพนักงานปฏิบัติงานที่มีพื้นฐานการศึกษาเหมาะสมกับตำแหน่งหน้าที่ที่ได้รับมอบหมาย

2.  ฝ่ายบริหารได้กำหนดขั้นตอนการปฏิบัติงานและการอนุมัติรายการบัญชี
    โดยแบ่งระดับของผู้ได้รับมอบอำนาจอย่างชัดเจน เพื่อให้พนักงานปฏิบัติตาม

3.  บริษัทได้มีการจัดทำเอกสารประกอบการลงบัญชีอย่างสมบูรณ์
    และมีการจัดเก็บข้อมูลตลอดจนการจัดทำการเงินและรายการต่างๆเพื่อผู้บริหาร

4.  การบันทึกบัญชีและการจัดทำงบการเงินเป็นไปตามหลักการบัญชีที่รับรองทั่วไป
    และได้ปฏิบัติตามกฎหมายภาษีอากรที่เกี่ยวข้อง

5.  บริษัทได้กำหนดระเบียบและวิธีการควบคุมดูแลรักษาทรัพย์สินโดยชัดเจน

จากระบบควบคุมภายในและระบบบัญชีที่ได้กล่าวถึงข้างต้นนี้ สำนักงานเชื่อว่า
บริษัทมีระบบการควบคุมภายในที่เพียงพอสำหรับการดำเนินงานในปัจจุบัน

สำนักงานขอขอบคุณฝ่ายบริหารที่ได้ให้เกียรติสำนักงานในการให้บริการแก่บริษัทในครั้งนี้
และขอขอบคุณฝ่ายจัดการและเจ้าหน้าที่ของบริษัท
ที่ได้ให้ความร่วมมือและสนับสนุนการปฏิบัติงานของเจ้าหน้าที่ของสำนักงานมาด้วยดีโดยตลอดจนการตรวจสอบแล้วเสร็จ

ขอแสดงความนับถือ

(นางยงอยู่ กระแสสินธุวานนท์)

 ผู้สอบบัญชี